I bin jaluꞌ,
quil cxbisunwok.
Ma na kꞌukek icꞌuꞌl te Ryos,
nin kꞌukek icꞌuꞌl sweꞌj.
Na kale atit yi caꞌl Intaj,
wiꞌnin eꞌchk amaꞌl at kalel kanajeweꞌt tzituchꞌ.
Quiꞌ kloꞌ na wal cyen tzitetz yi nkꞌeꞌtzk bintzi.
Nchimben bin tan nucꞌleꞌn amaꞌl tetz itetz.
Ej nin yil nucꞌx cyen yi amaꞌl,
nuꞌlt tzun tan iticyꞌleꞌn nin.
Na kalel chin najeweꞌt wetz,
yaꞌtz nin cxnajeweꞌt itetz.
Ej nin elnak itxum tetz yi naꞌ nchimbeneꞌt.
Nin nchaꞌtz elnak itxum tetz yi naꞌ scyetz yi beꞌ tan toponeꞌn kalel nchimbeneꞌt wetz.
—Poro Taꞌ—,
stzun Maẍ —qui na el katxum tetz yi naꞌ mbeneꞌtuꞌ,
¿ẍeꞌn tzun tzꞌel katxum tetz yi jun beꞌaꞌtz?
—I inaꞌtz yi mero beꞌ.
Ej nin i inaꞌtz yi mero bintzi.
I inaꞌtz in itzꞌajbil.
Nin cyaꞌl jun tzꞌopon te Intaj yi quiꞌk in.
Yi nink tzꞌel itxum tetz yi naꞌ scyetz in,
tzꞌelepon tzun kloꞌ itxum tetz yi naꞌ scyetz iꞌ yi Intaj.
Poro jaluꞌ ja wiꞌt el itxum tetz yi ẍeꞌn taneꞌn Intaj,
na ja itil inwutz,
—stzun Jesús scyetz.
—Taꞌ,
ntinaꞌtz kloꞌ na kaj,
yi nink ẍchajuꞌ Kataj Ryos sketz,
—stzun Liꞌp tetz Jesús.
—Lastum aẍ Liꞌp.
Ja el tiemp waꞌn tzixoꞌlwok,
¿mbi tzuntz yi qui na el atxum tetz yi naꞌ scyetz in?
Na alchok scyetz yi na el xtxum swetz,
ja tzun wiꞌt el xtxum tetz Intaj.
¿Nxac tzun na cẍtzan tan jakleꞌn tkanil Intaj?
¿Qui peꞌ mawocsaj yi junit oꞌ tu Intaj?
Iteꞌn nin inaꞌtz yi Intaj.
Ej nin yi Intaj,
iteꞌn nin iꞌaꞌtz yi in.
Nin cyakil yi eꞌchk yol yi na wal nin tzitetz,
nkꞌeꞌtz in cun tuꞌk txumul tetz,
ma na Intaj txumul tetz,
na xomij iꞌ sweꞌj.
Ocswok yi iteꞌn nin inaꞌtz yi Intaj.
Ej nin ocswok yi iteꞌn nin Intajaꞌtz yi in.
Poro ko qui na itocsaj inyol,
baꞌn tzitocsaj tan yi eꞌchk milawr yi na chintzan tan banleꞌn.
Poro jun cuꞌn yol na wal nin tzitetz:
Alchok scyetz yil tocsaj inyol xcyek tan banleꞌn yi eꞌchk takleꞌn yi na chintzan tan banleꞌn.
Ej nin nchaꞌtz yil naꞌj wetz tcyaꞌj,
chixcyek cyakil yi eꞌ yil cyocsaj inyol tan banleꞌn eꞌchk takleꞌn yi mas tcuꞌn xoꞌwbil swutz yi wetz yi na imban.
Na tzimbneꞌ cyakil yi eꞌchk takleꞌn yil tzijakwok tan imbiꞌ,
tan lajluchaxeꞌn yi kꞌej Intaj.
Na kol cxoꞌc tan jakleꞌn alchok scyetz takleꞌnil tan imbiꞌ,
swakꞌeꞌ tzitetz,
—stzun Jesús bantz scyetz.